Viimane esineja oli Matthew Wilson, kes rääkis mälu mehhanismidest. Kui paigutada elektroodid koharakkudesse ja kaardistada nende laenglemispiirkonnad ruumis, on võimalik öelda, milline oli roti liikumistrajektoor, vaadates neuronite laenglemise järjestust. Tõsi, lihtsamini toimib see kitsa koridori puhul, avatud välja puhul tuleb välja pigem tõenäosuslik trajektoor. Ka koridori puhul oli näha, et üks kindel neuron laengles seina ääres, kuid mida keskemale, seda rohkem muutus roti asukoht konkreetse ruumipunkti asemel laiemaks ruumialaks. Kui rott jookseb läbi labürindi, siis hilisemas unes on võimalik tuvastada, et tema aju mängib seda sama laenglemisjärjestust uuesti läbi. Aga roti aju mängib seda sama järjestust läbi ka ärkvel puhkeolekus peale labürindi läbimist, kusjuures miskipärast vahel ka tagurpidi.